CELEX: C2005/271/38
Language: da
Date: 2005-10-29 00:00:00
Title: Sag T-300/05: Sag anlagt den 21. juli 2005 — Republikken Cypern/Kommissionen for De Europæiske Fællesskaber

29.10.2005   
            
            
               DA
            
            
               Den Europæiske Unions Tidende
            
            
               C 271/19
            
         Sag anlagt den 21. juli 2005 — Republikken Cypern/Kommissionen for De Europæiske Fællesskaber
   (Sag T-300/05)
   (2005/C 271/38)
   Processprog: græsk
   Parter
   
      Sagsøger: Republikken Cypern [ved: Petros Kliridis]
   
      Sagsøgte: Kommissionen for De Europæiske Fællesskaber
   Sagsøgerens påstande
   
               —
            
            
               annullation af forordning nr. 651/2005 (1)
               
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Ved den anfægtede forordning ændres forordning nr. 60/2004 (2) om overgangsforanstaltninger for sukker som følge af de nye staters tiltrædelse. Sagsøgeren nedlægger påstand om annullation af forordningen, først og fremmest under henvisning til, at Kommissionen ikke var kompetent til at udstede den. Nærmere bestemt gør sagsøgeren gældende, at Kommissionen i henhold til artikel 41 i tiltrædelsesakten af 2003 kan træffe overgangsforanstaltninger, såfremt disse er nødvendige for at lette overgangen fra den ordning, der gjaldt inden de nye staters tiltrædelse til den ordning, der er en følge af anvendelsen af den fælles landbrugspolitik. Ifølge sagsøgeren har Kommissionen imidlertid ikke påvist, at de foranstaltninger den traf, er nødvendige, hvorfor Kommissionen ikke var kompetent til at udstede dem. Sagsøgeren har desuden anført, at det af samme artikel 41 klart fremgår, at der kun kan træffes foranstaltninger, som er nyttige for de nye medlemsstater. Ifølge sagsøgeren er de foranstaltninger, der er truffet ved den nye forordning, ikke nyttige for nye medlemsstater, men tværtimod til skade for dem.
   Sagsøgeren har herved anført, at der foreligger en begrundelsesmangel, eftersom det ikke af forordningen klart fremgår, hvilke grunde der har ført til dens udstedelse. Sagsøgeren gør herved gældende, at der foreligger en tilsidesættelse af proportionalitetsprincippet, for så vidt Kommissionen efter sagsøgerens opfattelse ikke har godtgjort, at det overhovedet var nødvendigt at træffe foranstaltninger, samt at Kommissionen under alle omstændigheder havde kunnet træffe andre foranstaltninger for at undgå oprettelsen af overskudslagre i de nye medlemsstater og således have undladt at træffe de foranstaltninger, som indeholdes i den anfægtede forordning. Sagsøgeren anfører desuden, at den anfægtede forordning udgør en tilsidesættelse af princippet om forbuddet mod at udstede love med tilbagevirkende kraft, eftersom forordningen indeholder forpligtelser, som vedrører sukkermængder, som allerede var produceret inden dens ikrafttrædelse.
   Sagsøgeren har endelig anført, at Kommissionen har tilsidesat princippet om ligebehandling og princippet om forbud mod forskelsbehandling, eftersom Kommissionen ved den anfægtede forordning indførte en forskelsbehandling mellem de nye og de gamle medlemsstaters virksomheder for så vidt angår følgerne af en tilsvarende eller endog lignende situation.
   
      (1)  Kommissionens forordning (EF) nr. 651/2005 af 28.4.2005 om ændring af forordning (EF) nr. 60/2004 om overgangsforanstaltninger for sukker som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (EUT L 108 af 29.4.2005, s. 3).
   
      (2)  EUT L 9 af 15.1.2004, s. 8.